Vra vir Ernst: Raad vir besmette lintblommetjie | Netwerk24
Deur Ernst van Jaarsveld 13 Augustus 2018 12:01
Sandy Hohls skryf:
Ernst, ek soek graag raad in verband met twee probleme.
Ek woon op 'n groterige erf in Pretoria-Oos en maak gebruik van munisipale en gryswater in my tuin. Aangeheg is 'n foto van 'n plaaginsek wat my lintblommetjies (Hy­poestes aristata) hierdie jaar feitlik heeltemal uitgeroei het.
Sandy Hohls se besmette lintblommetjie (Hypoestes aristata).
Ek het gespuit met Ripcord en verskeie ander stowwe wat deur kwekerykenners aanbeveel is, selfs sterk seepwater, maar niks het gehelp nie.
Die besmette plante is verwyder en in die asblik gegooi (nie op die komposhoop nie); die insekte het so vinnig versprei dat ander plante ook aangetas is.
My huilbosboom (Peltophorum africanum) groei in volson op die sypaadjie. Gewoonlik is dit oortrek met blomme en loof, maar hierdie jaar was daar net 'n paar takke met blomme en yl blaartjies wat vinnig afgeval het.
Daar is geen sigbare peste nie. Ek het ekstra water gegee, al verneem ek dat Peltophorums droogtebestand is. Al die ander Peltophorums in die omgewing staan vol blare; hierdie een lyk of dit besig is om dood te gaan.
Sandy, die lintblommetjie is gewoonlik 'n sterk groeier en sal goed in die herfs sy mooi blomme wys.
Vir lesers wat die plant nie ken nie: Dit is 'n meerjarige veelstammige struikie wat so tot 60 cm hoog met die mooi lintvormige blommetjies in die herfs groei en wat die plant dan baie opvallend maak (familie Acanthaceae).
Dit groei aan die rand van inheemse woude in die oostelike dele van ons land.
Dit is egter die eerste keer dat ek van probleme met dié soort hoor. Jou foto toon baie duidelik 'n soort wasluis.
Elke plant is onderhewig aan inheemse plae.
Baie van die plae is ook gasheerspesifiek en moontlik is dit 'n nuwe plaag wat sy kop begin uitsteek. Maar vir elke plaag is daar ook natuurlike beheer.
Soms gebeur dit dat dit net tydelik is. So, dit kan wees dat die plant hierdie seisoen normaliseer. Dit help nie om op die plant te spuit nie, want die waslagie beskerm die luise en die gif kan nie vatplek kry nie.
Daar is egter hoop. Jy moet jou plant met Kohinor behandel. Maak die plant hiermee nat sodat hy dit met sy wortels kan inneem en die plaag dus van binne bestry.
Hierdie middel is baie doeltreffend en hou die plant vir 'n jaar skoon. Ek sal dit doen as die plant eerskomende lente begin uitloop.
Wat jou huilbos betref, is daar duidelik 'n fout. Ek twyfel of dit droogte kan wees. Omdat dit nog jonk is, kan jy dit met 'n sistemiese swamdoder spuit, en as die swam nie die jong boom al vernietig het nie, behoort hy weer reg te kom.